text: Vindmølle-transporter havarerer
  20 oktober 2014 kl. 13.23
  I 2014 er det mindst fem gange sket i Syd- og Sønderjylland at store vindmølletransporter er havareret og har generet trafikken.
  Samtidig er delene til vindmøller blevet større og længere og tungere, så uheldene ser voldsommere ud og giver flere trafikale gener end tidligere, skriver JydskeVestkysten mandag.
  I trafikaftalen for 2014 er afsat nogle millioner til at forbedre statsvejene i Sydjylland specielt til at forebygge uheld med vindmølletransporter.
  Med trafikaftalen fra i sommer blev der sat et konkret arbejde i gang med optimering af ruterne på en række konkrete strækninger i bl.a. Sønderjylland. Dette arbejde sker i tæt dialog med branchen og skrider planmæssigt fremad. Vi forventer derfor som udgangspunkt ikke et stigende antal uheld med vindmølletransporter i fremtiden, lyder det fra Vejdirektoratet.
  